РЕГЛАМЕНТ (ЕО) № 793/2009 НА КОМИСИЯТА
от 31 август 2009 година
за изменение на Регламент (ЕО) № 595/2004 за определяне на подробни правила за прилагане на Регламент (ЕО) № 1788/2003 на Съвета относно въвеждането на такса в сектора на млякото и млечните продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално членове 85 и 192 във връзка с член 4 от него,
като има предвид, че:
(1)
Регламент (ЕО) № 595/2004 на Комисията от 30 март 2004 г. за определяне на подробни правила за прилагане на Регламент (ЕО) № 1788/2003 на Съвета относно въвеждането на такса в сектора на млякото и млечните продукти (2), изменен с Регламент (ЕО) № 258/2009 (3), изисква от държавите-членки годишно да докладват за степента на използване на квотите, за разпределянето на неизползваните квоти на производителите и, където е уместно, за събирането на дължимите от производителите такси за подкрепа на надзора от страна на Комисията на прилагането на квотната система, и в частност във връзка с докладите, които Комисията трябва да предостави на Европейския парламент и на Съвета преди края на 2010 и 2012 г.
(2)
Регламент (ЕО) № 1788/2003 на Съвета (4), чиито правила бяха възприети в Регламент (ЕО) № 1234/2007, промени ролята на държавите-членки и Комисията по отношение на таксата за свръхпроизводство, като в резултат на това Комисията не е напълно осведомена по възникващите при събирането на таксата въпроси. Поради факта, че такава информация се изисква за изготвянето на цялостна оценка на схемата и прилагането ѝ, държавите-членки следва да предоставят съответната информация за всеки от периодите от 2003/2004 г. насам.
(3)
За да могат държавите-членки да предоставят съответната информация по еднообразен начин, е необходимо да се изготви образец, предоставящ подробни параметри за данните.
(4)
Поради това Регламент (ЕО) № 595/2004 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 595/2004 се изменя, както следва:
1.
В член 27 параграф 4 се заменя със следните параграфи 4, 5 и 6:
„4. Всяка година преди 1 октомври държавите-членки предоставят на Комисията доклад за използването на квотите и събирането на такси във връзка с дванадесетмесечния период, приключващ на 31 март от същата календарна година. Преди 1 декември държавите-членки предоставят на Комисията актуализация на доклада, в която се включва съответната актуална информация.
5. Докладът, посочен в параграф 4, съдържа информация относно преразпределението на неизползвани квоти, включително брой производители, към които разпределенията са насочени, и основанията за разпределенията. В доклада държавите-членки включват като минимално изискване посочената в част 1 от приложение IIa информация. В доклада, който трябва да бъде представен преди 1 октомври 2009 г., се включва съответната информация по отношение и на двата дванадесетмесечни периода 2008/2009 г. и 2007/2008 г.
6. В доклада, посочен в параграф 4, се съдържа информация до момента за размера на таксата за свръхпроизводство, платена на компетентния орган, за броя производители, плащащи таксата за свръхпроизводство, за размера на все още дължимата такса за свръхпроизводство и броя случаи на неиздължилите се, както и за размера на таксата за свръхпроизводство, счетена за несъбираема поради фалит на производителите или окончателна невъзможност да платят и съответния брой случаи. Държавите-членки предоставят информацията във формата, посочен в част 2 от приложение IIa. В доклада, който трябва да бъде представен преди 1 октомври 2009 г., се съдържат подробности за събирането на таксата за свръхпроизводство за всеки дванадесетмесечен период от 2003/2004 г. насам или, ако дадена държава-членка е приложила за първи път регламента след 2003/2004 г. - подробности за всеки дванадесетмесечен период на прилагане. Във всеки последващ доклад се актуализират данните във връзка със събирането на такса за свръхпроизводство, която е фигурирала като неуредена в предходния доклад.“
2.
След приложение II се вмъква приложение IIа, чийто текст се съдържа в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 31 август 2009 година.